ธ.ก.ส. ออกสลากใหม่รางวัลสูงสุด15 ล้านบาท
ธ.ก.ส. เปิดรับฝาก “สลากออมทรัพย์ ธ.ก.ส. ชุดเกษตรมั่งคั่ง 4” ด้ดอกเบี้ยพร้อมลุ้นรางวัลสูงสุด 15 ล้านบาท รวมมูลค่ากว่า 162 ล้านบาทต่อเดือน
2 พ.ค. 2562

ธ.ก.ส. เปิดรับฝาก “สลากออมทรัพย์ ธ.ก.ส. ชุดเกษตรมั่งคั่ง 4” ได้ดอกเบี้ยพร้อมลุ้นรางวัลสูงสุด 15 ล้านบาท รวมมูลค่ากว่า 162 ล้านบาทต่อเดือน
นายกษาปณ์ เงินรวง ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. เปิดรับฝาก “สลากออมทรัพย์ ธ.ก.ส. ชุดเกษตรมั่งคั่ง 4” จำนวน 1,200 ล้านหน่วย หน่วยละ 100 บาท รวมวงเงิน 1.2 แสนล้านบาท เพื่อระดมเงินฝากจากประชาชนทั่วไปสำหรับนำไปใช้เป็นทุนสนับสนุนภาคเกษตรกรรม โดยเปิดรับฝากตั้งแต่วันที่ 17 พ.ค. 2562 เป็นต้นไป ณ ธ.ก.ส. ทุกสาขาทั่วประเทศและผ่านช่องทางแอพพลิเคชั่น ธ.ก.ส. A-Mobile ตั้งแต่วันที่ 17 มิ.ย. 2562 เป็นต้นไป
สลากออมทรัพย์ ธ.ก.ส. ชุดเกษตรมั่งคั่ง 4 มีอายุรับฝาก 3 ปี เมื่อฝากครบกำหนดไถ่ถอนจะได้รับดอกเบี้ยหน่วยละ 0.75 บาท คิดเป็นอัตราดอกเบี้ย 0.25% ต่อปี กรณีไถ่ถอนก่อนกำหนดจะไม่ได้รับดอกเบี้ย
นอกจากนี้ยังได้ลุ้นรางวัลทุกวันที่ 16 ของเดือน รวม 36 ครั้ง รางวัลที่ 1 มีมูลค่าสูงสุด 15 ล้านบาท จำนวน 6 งวด โดยจะมอบให้กับ ผู้โชคดีในเดือนพ.ย. 2562 เดือนพ.ค. และพ.ย. 2563 เดือนพ.ค.และพ.ย. 2564 และพ.ค. 2565 และรางวัลที่ 1 งวดอื่นๆ อีกจำนวน 30 งวด รางวัลละ 10 ล้านบาท เป็นเงินสูงสุด 162 ล้านบาทต่อเดือน จะออกรางวัลครั้งแรกวันที่ 16 มิ.ย. 2562 ที่สำคัญดอกเบี้ยและเงินรางวัลได้รับการยกเว้นภาษีสำหรับบุคคลทั่วไปและยังสามารถนำไปใช้เป็นหลักทรัพย์ในการค้ำประกัน (Bank Guarantee) ได้อีกด้วย